Birthe Skaarup (DF), 2005-06-10:
Ja, ja.
Tingene kan jo altid vendes, som man helst vil have det og helst se dem.
Det er sådan, at når man kommer fra det danske sygehusvæsen, bliver der en genoptræningsplan.
Den genoptræningsplan skal naturligvis laves i samarbejde med den praktiserende læge.
Den praktiserende læge får også et ansvar her.
Men det er jo kommunen, der står for det her, og det er kommunen, der skal sørge for, at hele planen for den pågældende patient bliver udmøntet.
Jeg tror på, at vi her får et system, hvor kommunen ønsker, at patienten hurtigt skal komme i arbejde eller hurtigt skal komme i gang med en uddannelse, og at den ældre hurtigt skal blive mobil.
Det er da klart, at en kommune vil gøre alt muligt for at få den genoptræning i gang og få den til at virke.
Dansk Folkeparti har jo været en del af reformen og også en del af den sundhedsreform, som vi skal andenbehandle her i dag.
Jeg vil til en begyndelse sige, at vi naturligvis støtter de ændringsforslag, der er lagt op til fra indenrigs- og sundhedsministerens side.
Det har været meget vigtigt for Dansk Folkeparti, at vi, når vi laver sådan en reform, får en sammenhæng i sundhedsvæsenet, og det er faktisk nøgleordet i den reform, vi laver, som indbefatter de tidligere 15 love.
Det er jo sådan, at kommunerne får en styrket rolle i sundhedsvæsenet og således også et medansvar for sundhedsvæsenets finansiering.
De fem regioner, som vi får, vil skabe et stærkt planlægningsgrundlag, og de vil gøre det muligt, mener vi, at sundhedsvæsenet får et markant løft.
Det er nødvendigt, hvis vi skal give borgerne en endnu bedre pleje og service, når de bliver syge og kommer i kontakt med det danske sundhedsvæsen.
Aftalen er jo, at kommunen skal være medfinansierende af deres egne borgeres brug af sundhedsydelser, der leveres af det regionale sygehus eller af privatpraktiserende sundhedspersoner.
Det betyder naturligvis – og vi har jo debatteret det mange gange før – at kommunerne vil få en tilskyndelse til at lave en meget mere effektiv forebyggelsestræning og plejeindsats, samtidig med at de får det store ansvar, det er at genoptræne uden for sygehusregi.
Som sagt gives sundhedsvæsenet med denne her reform et meget bedre grundlag for at sikre sammenhængen i patientbehandlingsforløbet på tværs af administrative grænser.
Det har været noget af det, der har ligget Dansk Folkeparti meget på sinde.
Det, vi mange gange hører, når patienterne kommer ind i det danske sundhedsvæsen, er, at de ikke oplever den kontinuerlige sammenhæng, som der skulle være.
Jeg vil også godt sige, at noget af det, jeg synes er væsentligt at omtale her i dag, er kvalitetsområdet.
Den danske kvalitetsmodel vil være et afgørende initiativ også på det her område.
Udbredelsen af akkreditering vil starte i sygehussektoren, som vi ved, men for os er perspektivet også klart, at det også skal omfatte praksissektoren og kommunerne.
Vi ser i Dansk Folkeparti naturligvis frem til, at genoptræningen nu kommer ind i faste rammer.
Her kommer de sundhedscentre ind, som ikke direkte er nævnt i lovgivningen, men som er nævnt i bemærkningerne, og som vi i Dansk Folkeparti har været meget optaget af.
Vi har jo set, hvordan kommunerne faktisk har taget det til sig, at de nu får ca. 20 pct. af sundhedsvæsenet ind under deres vinger, og at de dermed også har taget meget del i, at der er afsat nogle penge til at oprette sundhedscentre.
Jeg ved udmærket, at der findes sundhedscentre, men det, at man nu får mulighed for at søge fra en pulje, har gjort, at man har været meget kreativ rundtomkring i de nye kommuner.
Mange af de kommuner, der allerede er sammenlagt, har lavet en aftale og prøver på at få det rigtige sundhedscenter op at stå.
Det var også derfor, at vi her med den nye kræfthandlingsplan, som træder i kraft i år 2006, fik yderligere 50 mio. kr. til det her område.
Vi forventer os meget af det.
Vi forventer os meget af, at kommunerne som sagt har det store engagement, som de giver udtryk for, og det er naturligvis til den danske patient og de danske borgeres fordel, at kommunerne kommer til at leve op til det, så borgerne og patienterne bliver tilfredse og får det rette genoptræningstilbud.